ቀዳማዊ ኃይለ ሥላሴን የሚዘክር ውይይት ተካሄደ
አዲስ አበባ፤ ሐምሌ 20/2005 (ዋኢማ) – ግርማዊ ቀዳማዊ ኃይለሥላሴ ለአፍሪካ አንድነት ድርጅት መመስረትና ለአፍሪካ የነፃነት ትግል ከፍተኛውን ድርሻ መወጣታቸውን የቀድሞው የደቡብ አፍሪካ ፕሬዘዳንት ታቦ ምቤኪ ገለጹ፡፡ለአፍሪካ ህብረት መመስረት ከፍተኛ አስተዋጽኦን ያበረከቱት ቀዳማዊ ግርማዊ ኃይለ ሥላሴን በአፍሪካ ህብረት 50ኛ ዓመት የወርቅ እዮቤልዩ በዓል ለማሰብ ውይይት ተካሄዷል፡፡በእለቱ በክብር እንግድነት በመገኘት ንግግር ያደረጉት የቀድሞው የደቡብ አፍሪካ ፕሬዘዳንት ታቦ ምቤኪ ለአሁኑ የአፍሪካ ህብረት መመስረት የቀድሞው የአፍሪካ አንድነት ድርጅት ምስረታ ላይ ከፍተኛ አስተዋፅኦ ያበረከቱ አባቶችን መዘከር ተገቢ መሆኑን በመግለጽ ግርማዊ ቀዳማዊ ኃይለሥላሴና መንግስታቸው ለአፍሪካ አንድነት ድርጅት መመስረትና ለአፍሪካ የነፃነት ትግል ከፍተኛውን ድርሻ የተወጡ በመሆናቸው ሁሌም ስራቸውን ማጉላት ይገባናል ነው ያሉት፡፡በውይይቱ ላይ ቀዳማዊ ኃይለ ሥላሴ አፍሪካን አንድ የሚያደርግ ህብረት እንዲቋቋም ከነበራቸው ፍላጎት የተነሳ በአፍሪካ መሪዎች መካከል የነበረውን አለመግባባት በማስታረቅና አዲስ አበባ እንዲመጡ በመጋበዝ የአፍሪካ አንድነት ድረጅት እውን እንዲሆን ታሪክ መስራታቸው ተወስቷል፡፡የአፍሪካ አንድነት ድረጅት ምስረታ ላይ ጉልህ ድርሻ የነበራቸው ቀዳማዊ ኃይለሥላሴን ለትውልዱ የሚቀር ማስታወሻ መኖር እንዳለበት በውይይቱ ላይ የተነሳ ሲሆን ለዚህም ከመንግሥት ጋር በመተባበር ኃውልት እንዲሰራላቸው እንደሚደረግም ነው የተገለጸው፡፡በውይይቱ ላይ ተሳታፊ የነበሩት ወ/ሮ ሰሎሜ ታደሰ የአፍሪካ መዲና በሆነችው አዲስ አበባ የአፍሪካ አባት የሆኑት ቀዳማዊ ኃይለ ሥላሴን የሚያስታውስ ነገር አለመኖሩ ችግሩ የእኛው እንጂ የማንም አይደለም በማለት አፍሪካውያን የራሳቸውን ጉዳይ በራሳቸው መስራት፤ ማስታወስ የሚገባቸውንም ማስታወስ አለባቸው ብለዋል፡፡ቀዳማዊ ኃይለሥላሴ የአፍሪካ ህብረትን ለመመስረት ከፍተኛ ጥረት በሚያደርጉበት ወቅት የውጭ ጉዳይ ሚንስትር የነበሩት ከተማ ይፍሩ፣ ጠቅላይ ሚኒስትር  አቶ አክሊሉ ኃብተወልድ፣ እንዲሁም በተባበሩት መንግስታት የኢትዮጵያ ተወካይ ዶክተር ተስፋዬ ገብረእዝጊ ያበረከቱት አስተዋጽኦ ከፍተኛ እንደነበረም በውይይቱ ተነስቷል፡፡እንደ ኢሬቴድ ዘገባ በጉባኤው ላይ የግርማዊ ቀዳማዊ ኃይለሥላሴ ቤተሰቦች፣ ሚኒስትሮች፣ የቀድሞ የኢትዮጵያ አርበኞች፣ የተለያዩ ሀገራት አንባሳደሮች፣ የአፍሪካ ሕብረት ተወካች፣ የተለያዩ የኃይማኖት መሪዎች ተሳታፊዎች ሆነዋል፡፡